Stulpas
Stulpas – upė Mažeikių raj., Tirkšlių seniūnijoje, Viešetės (Ventos) deš. intakas. Ilgis 12,5 km, baseino plotas 17,1 km. Teka per Tirkšlių miestelį ir Daubarių kaime įteka į Viešetę, 2,1 km nuo jos žiočių. Pakrantėse yra Plėnakių, Tirkšlių ir Daubarių k. Santakoje su Viešete yra dveji Daubarių senkapiai, žemiau, Viešetės, krantuose – Daubarių piliakalniai. Didesnė upės vagos dalis sureguliuota, žemupyje išlikusi natūrali vaga. Prie Stulpo yra Plėnakių k. kapinaitės. Upėvardis kildinamas nuo žodžio stulpas („stačias žemėn įbestas rąstas“).